百舌
作者：華岳
朝代：宋

paragraphs: 流鶑一去無消息，燕怯春寒歸未得。
綠窗清晝靜無人，似把衷情訴知識。
上苑東風二月春，淡黄楊柳初成陰。
解將一片無情舌，學盡百般能語禽。
紅英紫萼紛如雪，萬姹千嬌總饒舌。
莫嫌花外太啁啾，默默難酬好時節。
須臾綠暗紅亦稀，伯勞杜宇鷹鸇飛。
更兼獵弋恣羅網，卷舌不語全毛衣。
堪嗟國士徒切直，不似幽禽明語默。
何如鉗口歸山林，莫問燕南并越北。